钦定古今图书集成/明伦汇编/宫闱典/第130卷 > 张崇贵
## 钦定古今图书集成/明伦汇编/宫闱典/第130卷 > 张崇贵

按《宋史宦者传》：“崇贵，真定人。太祖时为内中高品，稍
迁殿头。太平兴国中，以善射选为御带。钱俶纳土，命
驰往阅城防储偫之数。亲征太原，从崔彦进、李汉琼
先路视水草。端拱初，补内供奉官。淳化四年，命乘传
之延州，招羌戎之内附者，发库钱犒给，以金币赐酋
领。将行，转内班右班押班，就命管勾鄜延屯兵。李继”
隆讨李继迁，诏崇贵以延安兵犄角进讨，及擒赵保
忠，留崇贵与石霸守绥州，徙平夏民以实之。继迁扼
橐驼路，驱胁内属戎人，崇贵与田敏率熟仓族癿遇
战于双堆，杀二千馀级，掠牛羊、橐驼、铠甲甚众，连诏
褒谕。继迁走漠中，遣其将佐赵光祚、张浦求纳款，会
于石堡砦。崇贵椎牛酾酒犒谕之，给以锦袍带。会改
内班为黄门，命为黄门右班押班，仍加内殿崇班，又
改黄门为内侍，职随易焉。既而继迁贡橐驼、名马，待
罪，遣崇贵往，赐器币、茶药、衣物。至道元年，进崇仪副
使、内侍右班副都知。时继迁复叛，劫刍馈于浦洛河。
二年，诏李继隆大发师进讨。贼围灵州急，太宗将弃
之，廷议未决，命崇贵与冯讷乘传往议其事，乃益兵
固守，就命为灵、环、庆州、清远军路监军，又为排阵都
监。真宗立，拜洛苑使、右班都知，管勾并州军马。自至
道后，五路讨贼，兵战相继，卒无成功。及是，保吉复修
贡，诏以定难节度授之，命崇贵持诏命、衣带、器币以
赐。使还，加六宅使。咸平元年，又命管勾鄜延屯兵，泊
延安，改驻泊都监，又为钤辖。其后，继迁复与熟户李
继福为隙，因缘内扰。崇贵与张守恩击之，焚庐舍，获
赀畜、器甲、生口甚众。又与王荣御贼，获具装马数十
匹，再诏褒饬。四年，诏归，俄领奖州刺吏。复莅鄜延，仍
制置沿边青白盐事。与卫超领军入敌境，焚庐舍帐
幕，获廪糗牛羊，复被诏奖。崇贵屡诇契丹事，传逓以
闻，愿身当一队为前锋，诏不允。景德元年，保吉死，其
子德明尚幼，崇贵移书谕朝廷恩信，德明请俟释服
禀命，诏书慰抚，以向敏中为缘边安抚使。自是，边防
事宜，经制小大，皆崇贵专主之。筑台保安北十里许，
召戎人会议，与之盟约。二年春，召赴阙，面授方略，许
德明以定难节度、西平王，“赐金帛、缗钱各四万、茶二
万斤，给内地节度奉，听回图往来《放青盐禁》”凡五事，
而令德明纳灵州上彊，止居平夏，遣子弟入宿卫送。
略去官吏，尽散蕃汉兵及质口，封境之上，有侵扰者，
禀朝旨凡七事，德明悉如约，惟以子弟入质及纳灵
州为难，故亦禁盐如旧，不许回图。三年九月，以德明
《誓表》来上，崇贵因请入朝，许之。以功拜皇城使、内侍
左右班都知，领博州团练使，又持旌节、诰命授德明，
太常博士赵湘为之副。四年，使还，会车驾上陵，次琼
林苑，崇贵对于苑中，即命为行宫使。是秋，复还。延安
供奉官曹信时监边军，信善琴，崇贵与石普军中宴
集，令信奏之，信以久废为辞，崇贵与普因摭其他过
以闻，真宗知其诬，奏不问。大中祥符元年，加昭宣使。
崇贵又在边，善识羌戎情伪，西人畏服。每德明有所
论述，及境上交侵，皆先付裁制。夏州趣边有二路，其
文移至环庆者，皆付延州议焉。尝请置缘边安抚使，
如北面之制。上曰：“西鄙别无经营，苟德明能守富贵，
无虑朝廷失恩信也。增置署局，徒为张皇，不若委卿
静制之。”二年，上言“久去乡里，愿得告归葬父母。”许之，
锡与甚厚。复命为都钤辖、提举榷场。崇贵乞留京师，
面谕委属之意，听岁入奏事。四年八月，卒，年五十七。
帝悼惜之，赠丰州观察使，内侍护丧还京师。子承素，
东染院副使。